Pasākuma izvērtējums:

Privatizācijas procesa laikā 1999. un 2001. gadā Combus saņēma Dānijas valsts finansiālo atbalstu. Jānoskaidro jautājums, vai šie abi maksājumi ir uzskatāmi par vienu valsts atbalstu vai nav, un, vai tie uzskatāmi par vienu pasākumu vai diviem nesaistītiem pasākumiem. Pirmās instances tiesa (PIT) atzīst, ka šā jautājuma izvērtēšanas pamatelementi ir “apstrīdēto kapitāla ieguldījumu hronoloģija, to mērķis un meitasuzņēmuma situācija laikā, kad tika pieņemti lēmumi veikt katru no šiem atbalstiem” (2) Informācijas trūkuma dēļ Komisija nespēj noteikt, vai šie abi maksājumi ir vai nav uzskatāmi par viena finansējuma divām daļām.

Šie finansējumi nav uzskatāmi par atbalstu EK Līguma 87. panta 1. punkta nozīmē, ja Dānijas valsts ir rīkojusies kā privātais investors tirgus ekonomikā. Dānijas valdība uzskata, ka “the principle of the rational market investor also applies to a situation, where injection of fresh capital is based upon considerations of protecting the credibility of the Government (parent company) in the market, cf. judgement of March 21, 1991” in case C-303/88, Italy v. Commission, Rep. 1991 I, page 1433, para. 21. un, ja nebūtu piešķirti maksājumi, Combus bankrots būtu bijis nenovēršams, kaitējot Dānijas valdības kā profesionāla investora reputācijai. Jāsecina, ka privātais investors tās vietā būtu rīkojies līdzīgi.

Komisija apšauba, vai privātais investors identiskos apstākļos būtu rīkojies līdzīgi. Tā pievērš Dānijas iestāžu uzmanību tam, ka Tiesa atzīst rūpes par valsts reputāciju kā attaisnojumu kapitāla ieguldījumam vienīgi tad, ja vienlaikus ir saskatāma uzņēmuma ilgtermiņa rentabilitātes un dzīvotspējas perspektīva, tomēr tas netika pārliecinoši pierādīts. Līdz ar to Komisija nevar izslēgt iespēju, ka vismaz viens no diviem maksājumiem, iespējams pat abi divi, neskatoties uz to, vai tie veido vienu vai divus nesaistītus pasākumus, uzskatāmi par valsts atbalstu 87. panta 1. punkta nozīmē.

Šāds atbalsts varētu būt saderīgs ar kopējo tirgu saskaņā ar Regulu Nr. 1191/69 vai EK Līguma 87. panta 3. punkta c) apakšpunktu, kā norādīts pamatnostādnēs par atbalstu uzņēmumu glābšanai un pārstrukturēšanai. (3)

1. Saderība saskaņā ar uz Regulu Nr. 1191/69

Lai organizētu sabiedriskos pakalpojumus pārvadājumu nozarē, Regula Nr. 1191/69 sniedz dalībvalstīm izvēli starp divām procedūrām:

— izmantot sabiedrisko pakalpojumu līgumus, kā noteikts regulas 1. panta 4. punktā un V iedaļā,

— vai uzlikt transporta uzņēmumiem sabiedrisko pakalpojumu saistības, kuru noteikumi norādīti regulas 1. panta 5. punktā un II, III un IV iedaļā.

Autobusu pārvadājumu nozarē Dānija izvēlējās sabiedrisko pakalpojumu līgumus.

PIT uzskata, ka sabiedrisko pakalpojumu līguma slēgšana izslēdz iespēju izmantot kompensācijas par sabiedrisko pakalpojumu saistības uzlikšanu (4).

Ja atklājas, ka cena, par ko vienojušās abas puses sabiedrisko pakalpojumu līgumā, ir pārāk zema, uzņēmums, kas uzņēmies atbildību par līgumu, saskaņā ar Regulas Nr. 1191/69 14. panta 4. un 6. punktu ir tiesīgs izbeigt līgumu, brīdinot trīs mēnešus iepriekš. Kompetentās iestādes var likt uzņēmumam turpināt līguma izpildi vienu gadu, piemērojot likmi, ko aprēķina saskaņā ar regulas II, III un IV iedaļā noteikto sistēmu. Vienīgi šādā gadījumā var tikt piešķirta kompensācija par sabiedrisko pakalpojumu saistību uzlikšanu sabiedrisko pakalpojumu līgumu kontekstā. Combus neizbeidza savus sabiedrisko pakalpojumu līgumus, tāpēc nav iespējams piemērot Regulas Nr. 1191/69 II, III un IV iedaļu, lai uzskatītu, ka finansējumi, ko saņēmis Combus, būtu saderīgi ar kopējo tirgu.

Tātad Komisija nepiekrīt, ka finansējumi ir saderīgi ar kopējo tirgu saskaņā ar Regulu Nr. 1191/69.

2. Saderība saskaņā ar EK Līguma 87. panta 3. punkta c) apakšpunktu, kā norādīts pamatnostādnēs par atbalstu uzņēmumu glābšanai un pārstrukturēšanai

Lai tiktu atļauts pārstrukturēšanas atbalsts, pamatnostādņu 3.2. punktā paredzēti šādi nosacījumi:

— uzņēmums ir kvalificējams kā grūtībās nonācis (a);

— pārstrukturēšanas plānam jāļauj atjaunot uzņēmuma ilgtermiņa dzīvotspēju pieņemamā termiņā (b);

— jānosaka pasākumi, lai pēc iespējas samazinātu atbalsta nelabvēlīgo ietekmi uz konkurentiem (c);

— atbalsta apjoms jāierobežo līdz minimumam, kas vajadzīgs, lai veiktu pārstrukturēšanu (d);

— Komisijai jāsniedz iespēja pārliecināties par pārstrukturēšanas plāna sekmīgu norisi, regulāri iesniedzot tai sīki izstrādātus ziņojumus (e);

— pārstrukturēšanas atbalstu var piešķirt tikai vienu reizi (f).

Pamatnostādņu nozīmē Combus ir uzņēmums, kas nonācis grūtībās (a). Dānijas valdība iesniedza Combus pārstrukturēšanas plānu.

PIT uzskata, ka “Komisijas viedoklis [tās sākotnējā lēmumā] ir jāuztver kā nopietnas šaubas par Combus dzīvotspēju [EK Līguma 87. panta] un pamatnostādņu nozīmē; Komisija tomēr neuzskatīja par vajadzīgu noskaidrot, vai šīs šaubas ir pamatotas, jo tai šķita, ka EK 73. pants ir pietiekams juridisks pamats, lai atļautu konkrēto atbalstu. Tomēr tā kā šajā gadījumā nevarēja atsaukties uz minēto pantu […], apstrīdētā lēmuma atļauja veikt DDK [X] maksājumu vairs nav spēkā. […] Līdz ar to Combus dzīvotspēja nekādā gadījumā nebūtu uzskatāma kā nodrošināta.” (5) Ņemot vērā šo PIT atzinumu, Komisija var vienīgi konstatēt, ka tai ir šaubas par Combus ekonomisko dzīvotspēju pēc paredzētās pārstrukturēšanas (b).

Dānijas iestādes uzskata, ka izņēmuma kārtā šajā gadījumā nav vajadzīgi pasākumi, kas pēc iespējas samazinātu atbalsta nelabvēlīgo ietekmi uz konkurentiem, jo Combus līgumi pakāpeniski beidzas (2003. gada beigās bija beigušies apmēram 50 % no līgumiem; pēdējais līgums beigsies 2006. gada beigās), un uzņēmums Arriva, kuram tika pārdots Combus pēc pārstrukturēšanas, neplāno saglabāt tirgus daļu, kas atbilst uzņēmumu Arriva un Combus tirgus daļu kopsummai pārpirkšanas brīdī (apmēram 50 %). Komisijai ir šaubas, vai šā gadījuma īpašie apstākļi ļauj atteikties no pasākumiem, kas pēc iespējas samazinātu atbalsta nelabvēlīgo ietekmi uz konkurentiem, īpaši ņemot vērā, ka Combus konkurenti, kurus pārstāv Danske Busvognmaend, ir nolēmuši apstrīdēt Komisijas lēmumu par atbalsta atļaušanu (c).

Komisijai ir arī šaubas, vai pasākums(i) ir ierobežots(i) līdz minimumam, kas vajadzīgs, lai veiktu pārstrukturēšanu. Dānijas varasiestādes uzskata, ka atbalsts ļaus uzņēmumam Arriva sasniegt ieguldītā kapitāla rentabilitāti 10 % apjomā, kas būtu šāda veida ieguldījuma minimālā pieņemamā robeža. Komisija konstatē, ka šajā posmā tai nav pieejama vajadzīgā informācija, lai pārbaudītu, vai valsts ieguldījums ir ierobežots līdz Combus pārstrukturēšanai nepieciešamajam minimumam (d).

Dānijas valdība piekrita iesniegt Komisijai gada pārskatu, lai Komisija varētu izvērtēt, vai pārstrukturēšanas plāns ir īstenots saskaņā ar saistībām, kuras uzņēmušās Dānijas iestādes. Komisija saņēma 2001. un 2002. gada pārskatus, kas apliecina, ka pārstrukturēšanas plāns ir ievērots (e).

Combus agrāk nav saņēmis pārstrukturēšanas atbalstu. Ja abi maksājumi veido viena atbalsta divas daļas vai ja pirmā vai otrā maksājuma laikā Dānijas valdība ir rīkojusies tā, kā to būtu darījis privātais investors tirgus ekonomikā, Komisija konstatē, ka vienreizējās palīdzības princips ir ievērots. Ja abi maksājumi jāuztver kā divi nesaistīti pasākumi un ja Dānijas valdība ne pirmā, ne otrā maksājuma laikā nav rīkojusies tā, kā to būtu darījis privātais investors tirgus ekonomikā, vienreizējās palīdzības princips nav ievērots (f).